# La Guerre et le débat entre la langue, les membres et le ventre

* ﻿¶Lacteur commence a parler
* Apres travail quil conuient repoſer
* Je fus ſurprins. ce deues ſuppoſer
* Dung grief ſommeil peſant & treſparſõd
* Par quoy cõtrainct fus de me aller poſer
* Deſſus ung lict/& voulu propoſer
* Aller dormir comme ſommeilleux font
* Mais fantaſie qui pluſieurs gens cõſond
* Me preſenta vng ſonge merueilleux
* Qui me rendit tout melencolieux
* ¶En mon dormãt ie ouy vng grãt cõcile
* De toꝰ mes mẽbres ꝗ faiſoient plꝰ de mille
* Menuz propos/dont ie fuz merueille
* Subitement ie prins mon codicille
* Pour rediger en ce petit poſtille
* Tous leurs blaſons quant ie fuz eſueille
* Apres que ieu vng petit ſommeille
* Ie notay tous leurs petitz moteletz
* Uous qui liſez ie vous prie notez les
* ¶Pour dire vray toꝰ les mẽbres du corps
* Entre eulx avoiet de merueilleux diſcors
* Contre le ventre qui tout gaſte & deuore
* Par quoy crioient a grans cris et accors
* Sus luy diſans/de ce ſuis ie records
* Que tout leur bien & cheuance incorpore
* Premier la langue ſa parolle colore
* En incitant contre luy chaſcun membre
* Le propoſant/ainſy que me remembre.
* ﻿La langue commence a parler
* O Quel fureur quel deſordonnee rage
* Quel deſarroy. quelle honte. quel dommage
* Quel deſhonneur. quel mal noꝰ fait le vẽtre
* Quant bien ie y penſe/a peu que ie nenraige
* Ceſt noſtre frere et nous tient en ſeruaige
* Mieulx noꝰ vauldroit eſtre enterrez ou cẽtre
* Riens namaſſons quen ce caripde nentre
* Dolent en ſuis/tant que ne puis porter
* O tous mes freres veuilles ces motz noter.
* Ceſt vng ſeigñr/il nous tiẽt ſoubz le iou
* Et fuſſions nous Dallemaigne ou Dãiou
* Et lendurer ce nous eſt grant reproche
* Et qui pis eſt il nous faict faire iou
* Fuy & vouldroye ſe pouoye ne ſcay ie ou
* En puis ou lac foreſt boucquet ou roche
* Il eſt infaict cil qui de luy ſapproche
* Mieulx luy vouldroit eſtre mort ou perclus
* De le ſervir certes ie ne veuil plus.
* Vrais ſerfz noꝰ ſommes quãt le ſerf nous domyne
* Et nous deſtruict/ronge/pille & rumyne
* Ce quil commande il fault quil ſoyt toſt faict
* Puys peu a peu chaſcun de nous il myne
* Doubte ie fais quen bien peu de termine
* Tout noſtre honneur ſera nul & deffaict
* Je ne ſcauroye plus quen dire en effect
* Fors que nous tous le laiſſons comme infame
* Et que iamais nait ſecours de nulle arme.
* Eſt il plus noble par generation
* Dauctorite ou par perfection
* Que nous ne ſommes ie ne le puys entendre
* Vng ſac remply de putrefaction
* De pourete & grande infection
* Faut il quil tienne chaſcun de nous reprendre
* A mon advis nous luy debuons deffendre
* De plus nous faire laydes aminiculles
* Car luy obeit ſont choſes ridicules
* La choſe qui plus auiourdhuy me mort
* Dedens le cueur & ſouuent me remord
* Ceſt que ſur nous il veult eſtre le maiſtre
* Riens ne nous ſert non plus que ung homme mort
* Mais pour ſemplir il nous tire & amort
* Affin quil puiſſe par noz moyens repaiſtre
* Se bien penſions nous debuerions tous eſtre
* Mortz & deffaitz dendurer tel oultraige
* De luy ne vient que perte & tout dommaige
* Repos nauons ne heure ne demye
* Car de inciter ung chaſcun noublye mye
* Diſant debout querez de la viande
* Apportez pain blanc bien cuit crouſte et mye
* Ne monſtrez plus voſtre chere endormye
* Ca ca du vin/toſt/ Car ie le commande
* Ainsi nous traicte il nous tient en commande
* Et gourmande ſe quon peuſt amaſſer
* De le ſervir chaſcun ſe doibt laſſer.
* Apres nous crie comme a ſes ſerviteurs
* Comme villains ſouillars redebiteurs
* Ie ne ſcay point qui luy donne laudace
* A luy ne ſommes ſubiectz ne crediteurs
* Par quoy ſur luy debuons eſtre irriteurs
* Que autremẽt affin quon nous defface
* Donnes luy fort vous nen aures ia grace
* Touſiours tout vng. touſiours a cõmencer
* Somme/pour luy ne vueil plus mauancer
* Point ne donra induces demue heure
* De iour/de nuict/fault que chaſcũ labeure
* Pour contenter ce ſac remply dordure
* Pluſtoſt luy fault des oeufz/pain/lart & beurre
* Frõmage/fruict/raiſis/figues & meure
* Nous ſommes friz ſe ce temps cy nous dure/
* Dendurer plus ceſte infaicte laidurre
* Ie ne pourroye/et pourtant entendez
* Ce que vous vy/et bien le recordez
* Les gẽs de guerre prendrõt leur garde bras
* Eſcreuice/cuiraſſe/auant bras
* Pour conquerir quelque bon priſonnier
* Il ne leur chault ſil eſt ou maigre ou gras
* Mais q̃ ẽpoigner puiſſent vng aux agras
* Fuſt gẽtil hõme/villain/bourgeoys/monnier
* Il leur ſuffiſt mais quilz ayent dan denier
* Pour rembourer ce trou/ceſte lacune
* Deſtre ſubiect a luy ceſt infortune.
* Se aucun ſe rẽdẽt dedẽs vng monaſtere
* Ilz ny vont pas pour mener vie auſtere
* Ceſt pour remplir ce ſac plain de lauailles
* De prier dieu ſouvebt ſe coudront taire
* Il ne leur chault de chanter ne de braire
* Mais leur ſuffiſt repaiſtre leurs entrailles
* Ce ventre cy ne nous priſe troys mailles
* Il nous deprime (& nous tient en) ſervaige
* Ie ne puys plus endurer tel oultraige
* Ceſt vng ſoufflet rẽply de vent infect
* Puant/pourry : venimeux en effect
* Vng ord vaiſſeau trunide abominable
* Remply dordure/boſſu & contrefaict
* Ung lac punais qui nous aultres deffaict
* Ce que ie dis point ne le tiens affable
* Certes ſeroit vne choſe damnable
* De plus laiſſer dominer tel ſeigneur
* Qui par ſur nous eſt ſi grang rechigneur
* Noſtre grand gloire auſſi noſtre nobleſſe
* Noſtre haulteur par luy en bas ſabaiſſe
* Tout noſtre honneur ſen va a detrimẽt
* De iour/de nuyt noꝰ moleſte ſans ceſſe
* Grand honte ceſt a nous ie le confeſſe :
* De le ſouffrir ie le dys playnement
* La choſe appert on le voit clairement
* Mais qui luy a baille la hardieſſe
* Pour contre nous faire tant de rudeſſe
* Ceſt ord ſouillard chaſcun de nous menace
* Dyſant mettez la table lheure paſſe
* La fain me prend faulte de nourriture
* La ſoiſ auſſi me faict layde grimace
* Pour me oultraiger en moy brouille & tracaſſe
* Ilz ſont tous deux ennemis de nature
* Se la mort vient/Ceſt la deſconfiture
* Ie deffautdray ſe me ſecourez
* Et en la fin auecques moy vous mourrez
* Ainſi le ventre vous et moy toꝰ enſẽble
* Il noꝰ cõtraind tãt q̃ ne tremble
* Pour parvenir a ſa laſciuete
* Ie la premiere ainſi comme il me ſemble
* Par beau parler tout ſon plaisir iaſſẽbel
* Et ſi me preſſe par ſa turgidite
* Des maulx que fais : ceſt une infinite
* Pour mieulx cõplaire a ce ĩfame goufre
* Laiſſons le la que bouilly fuſt en ſouffre
* Moy la langue ie ſuys ſon droit bailly
* Qui ne ceſſe de crier baillez luy
* Et touteffois de rien ie nen amende
* De le pourveoir : ſe vng iour auoye failli
* Incontinent ie ſeroye aſſailly
* Iamais neſt ſaoul dheure en heure demande
* Touſiours appette la nouuelle viande
* Ceſt grand pitie tant deuore de bien
* Et touteffois il ne me donne rien
* Aulcuneffois il fault que ie ſoye iuge
* Teſmoing : patron : faire pis que deluge
* Pour amaſſer le plaisir de ce ſac
* Ie crye : ie iure : la faulſete ie adiuge
* Par faulx moyer, ſcay aultre reffuge
* De verite ie la metz a baſac
* Par tric & trac & de croc & de crac
* Ie happe tout & rifle boeuf & vache
* De tord le droict : & de droit tort ienſaiche
* ¶Ie me pariure & ſi faulſe ma foy
* Ie parle faulx qui derrogue a la loy
* Ce meſt tout vng mais que ie cõtentaſſe
* Ce moy ſi creux infect plein de defroy
* Qui ne ſe taiſt pour pape/empereur ne roy
* Pour quelq̃ bien que pour luy on poꝰchaſſe
* Ceſt vng vorage/en ſon dangier tout paſſe
* Bon temps/mal temps/noſtre bien engloutiſt
* Et ſi iamais ne dyra/il ſuffiſt.
* Par fas ie fays/et par nephas deffais
* Griefz torz : torz faitz aucunefoys refais
* Pour acquerir quelque choſe a ſe trou
* Ce me poiſe porter ſi treſgriefz fais
* Ie ne vueil plus faire faitz que iay faitz
* Son my contrainct mieulx iayme eſtre retrou
* Du demourer en boys ou en deffrou
* Car trop ſouuent dune choſe licite
* Pour ſon plaiſir ie la fais illicite.
* Se preſent ſuis a loreille du prince
* Dung grant ſeigneur qui tient mainte ꝓuince
* Flater le fault pour auoir quelque office
* Ie morque lung/Lautre ie mors et pince
* Sil eſt prelat/ie le blandis & rince
* Pour attraper quelque gros benefice
* Il ne me chault de peche ne de vice
* Pour le plaiſir de ceſt infame muy
* Trop ſuis laſſee de plus parler pour luy.
* Vng homme ſaige ſoubdain le flateray
* Et ſil eſt fol ie le blaſonneray
* Touſiours diſant vng mot a la trauerſe
* Vng fin varlet treſbien eſcouteray
* Par beau parler ie le contenteray
* Mais le propos dung fol ie vous renuerſe
* Il ny aura queſtion ſi diuerſe
* Que ie ne verſe tout ſelon mon vouloir
* Pour la repaire a ce vil centre auoir
* Mais compagnõs mes amys en ſubſtãce
* Se nous voulons auoir de luy vengeance
* Laiſſons tout la et que chaſcun repoſe
* Se deſſus nous veult faire doleance
* Ne noꝰ enchaille pour quelque pourueãce
* Notez cecy & pour texte et pour gloſe
* Car contre nous ne pourroit faire choſe
* Qui ne tournaſt a ſon grand preiudice
* Chaſcun repoſe & ceſſe ſon office
* ﻿La langue ſe taiſt.
* ﻿Lacteur
* ¶Quant la langue eut termine ſes raiſõs
* Ses motteletz ; dittonc/& oraiſons
* Bien peu ſe teut la poure eſceruelee
* Ie congneuz bien a ſes ditz & facons
* A ſes crieries/parolles/& blaſons
* Quelle nauoit pas la racine gelee
* Puys ientreouy vne aultre grant meſlee
* Des aultres mẽbres q̃ ſuiuoiẽt leur pourpris
* Se ie leſcriptz/ne doy eſtre repris
* ¶Lors ieſcoutay & ouy les paroles
* Qui neſtoyent pas a reputer friuolles
* Que ꝓferoiẽt les autres mẽbres enſẽble
* Cõtre le ventre/ne ſcay en quelz eſcolles
* Auoyent apprins ſi grandes parabolles
* Iamais de telles ne ouy cõe il me ſemble
* Lung brocarde lautre ſes motz aſſemble
* Ie notay tout mot a mot leurs propos
* Les yeulx cõmẽcẽt a parler aux ſuppotz
* ﻿¶Icy commencent les yeulz a parler en ad-
* iouſtant foy a ce que la langue leur a remon-
* ſtre en general en la maniere qui ſenſuyt.
* ¶O dame langue certes voꝰ dictes bien
* Le gouffre ſale ſi ne nous ſert de rien
* Et ſi nous donne tant de peine & tourmẽt
* Iamais neſt ſaoul touſiours fault dire tiẽ
* Tout engloutiſt ne ſcay dire combien
* Nous amendriſt & mect a detriment
* Ha ie ne puis bien entendre comment
* Il nous domine ce neſt pas la raiſon
* De l’endurer certes neſt plus ſaiſon
* ¶De iour de nuyct touſiours ſuis en aguet
* Cõme vne eſpie faiſant de loing le guet
* Se ie verray quelque friãt morceau
* Pour ce panſu ie fais ſigne a huguet
* Ie quygne lautre et ſon chien muguet
* Scavoir quil a pour remplir ceſte peau
* De plus le faire ie ſerye bien veau
* Plus noble ſuis & me veult raualler
* Sans moy ne peult en quelque lieu aller
* ¶Il nya chair viande ne poiſſon
* Lart/fruict/beurre/oeufz/ſauuaige venaiſõ
* Que ie ne chaſſe pour ce maiſtre panſart
* Tel iour telle heure tout ſelon la ſaiſon
* Conuient auoir tout preſt a la maiſon
* Pour contenter ce maldict papelard
* Il fault tout veoir q̃ ſainct Anthoyne lart
* Et hault & bas pour auoir le deſir
* De ce ſouillard & nay de luy plaiſir.
* ¶Ie ſuys au guet ſe vendenges ſont belles
* Quelz vis ſõt bõs aultres choſes nouuelles
* Seigles/fromentz/cenſes & métairies
* Eſlire fault le maſle des femelles
* Amaſſer tout/pommes/poires/prunelles
* Pour rembourrer ceſte ordre triperie
* Ne cuyde pas certes que ie men rie
* Se ie me plains : ie croy que nay pas tort
* De lendurer iayme mieulx eſtre mort
* ¶Deſſus la terre na rien ſe ie le voy
* Que ie ne vueille ſoubdain auoir pour foy
* Dedens la mer auſſi ſẽblablement
* De tous oyſeaulx na vng ſeul a recoy
* Se ſauuagine ou aultre iappercoy
* Conuient auaoir pour luy pareillement
* Il fault quil ſaiche quoy : qui : quant : et comment :
* Chairs/fruicts : poyſſon quel gouſt peuuent auoir
* Somme tout il veult de tout ſcavoir.
* ¶Il ma commis eſtre ſon grand veneur
* Et luy ſemble quil me fait grand honneur
* Ce ſac pourry que du feu fuſt il ars
* Ie vueil qui ſaiche ie fuys ſon gouuerneur
* Plus grand quil neſt pas : ie ne ſuys mineur
* Parquoy ſur lui criray de toutes partz
* Ie ne le priſe certes pas deux liars
* Qui me croira chaſcun le laiſſera
* Et puys apres on boirra quil fera
* ¶Vng vieil retraict remply de vieulx fiens/
* Veult il tenir touſiours en ſes lyens
* Si nobles membres le voulez vous ſouffrir
* Fault il portez comme belliſtriens
* Coquins/maraulx/diuers foloſtriens
* Ceſt iniuvre ce feroit pour mourir
* Mieulx il vauldroit nous aller tous perir
* Dedens vng puys que deſtre en tel dangier
* Dũg vil vieillart/vng vieil gardemenger
* ¶Ie vous diray brieſue concluſion
* De luy ne fault plus faire mention
* Mais le laiſſer cõme vng infect bourreau
* De le ſeruir ce neſt que illuſion
* Que mocquerie toute perdition
* Il ne vault riẽ pas le chief dung pourceau
* Mieulx nous vauldroit aller cõbatre leau
* Que deſtre plus en ſa ſubiection
* Pource laiſſons le : ceſt mon oppinion
* ﻿¶Les oreilles parlent.
* Las mes freres moy qui ſuis les oreilles
* Iay fait pour luy des choſes non pareilles
* Ie ne puys plus endurer ceſte peyne
* Plus ſubiect ſuys que vng chien a ouailles
* Car cõtrait ſuis a faire maintes veilles
* Pour le prouffit de ceſ orde bedayne
* Iay ouy lung mentir/lautre dire fredaine
* Ieſcoute pour faire le prouffit
* De ce poucif en ordure confict.
* ¶Souuenteffoys ſe ie ſuys a Paris
* Ou a Rouen ayant chariuaris
* Ie eſcouteray ſe ie orray quelque mot
* Pour le trippier ou tous biens ſont taris
* Vien nous debuons enſemble eſtre marris
* De eſtre ſubiectz a ceſt infect marmot
* Ouyr me fault le ſaige/puys le ſot
* Pour faire tout le prouffit de ce ſac
* Ce maloſtru ce treſinfame lac
* ¶Se ioy parler de quelque bon diſner
* Incontinent il y fault cheminer
* Ou aultrement il y auroit grand noyſe
* Ieſcoute bien ſans point le deuiner
* Ou eſt le banquet que le ſcay aſſigner
* Toſt toſt accoup il fault bien qu’on y voiſe
* Ce gros boudin en ce point ſe degoiſe
* Et nous contraind eſtre ſes vilains ſerfz
* Ie nay pas tord ſe plus ie ne le ſers
* ¶Sõ crie õs vis/claretz/vermeilz ou blans
* A dix deniers/deux ſolz/ou quatre blancz/
* Eſcouter fault lequel eſt le meilleur
* Des plus petitz morfondus & tremblans
* Qui preſq̃ a leaue ſont au gouſt reſſẽblans
* Compte nen fais ſoyent de quelque couleur
* Subiecte ie ſuys ce meſt vng grand malheur
* Ie ne ſcay pas quel remede y trouuer
* Sinon quil fault ſes vices reprouuer
* ¶Et pource affin quen mes motz ie conclue
* Ie ne vueil plus quen ſes lacz il menglue
* Car ie lay trop ſeruy pour abbreger
* De luy neſt rien que choſe diſſolue
* Vng lac fangeux/vne place polue
* De le ſeruir mieulx aime eſtre bergier
* Ou en vng boys men aller heberger
* Affin quon nait iamais de moy memoire
* Pour ce laiſſons le ſe vous me voulez croire.
* ﻿¶Fin des oreilles.
* ﻿Le nez commence a parler.
* ¶Las moy le nez qui ſuys grand eſtradeur
* Humeur de vent parfaict ambaſſadeur
* De ce brouillon fault il que ie lendure
* Se ie ſens point quelque friant oudeur
* Incontinent ie y voys de grãd roydeur
* Et ſuy leſtrac ce meſt choſe bien dure
* Ie vous prometz que ſe cecy nous dure
* Tout eſt perdu/tout noſtre cas va mal
* Et nous conuient aller a loſpital.
* ¶Ie ſuys le iuge de ce paillart truant
* Infect bourreau/ord/villain/& puant
* Ce quil appete il fault que ie le ſente
* Se ie rencontre quelque morceau friant
* Qui ſente bons/ceſt tout pour ce gallant
* Et touteffoys iamais ne ſe contente.
* Ie nay de luy gaiges : prouffit/ne rente
* Fors ſeulement ceſte infect fumee
* Que par trahiſon ay mainteſfois humee
* ¶Ie luy cherche dons odoriferans
* Flagrans/ſouefz/comme baſme odorans
* Et il me rend pour tout potaige vng vent
* Si tres infect qua peu ne cours le rencs
* Dieu le mauldie luy & ſes adherans
* Car par luy ſuis trõpe le plus ſouuent
* Ie ne congnoys abbaye ne couuent
* Ou il ne face noyſe/diſcord/ſcandale
* Comme vng ſouillon/vng rẽply de godalle
* ¶Ceſt vng ord trou plus puãt q̃ vng retraict
* Si tres infect/quil infecte de faict
* Lair & le vent ne ſcay quon en fera
* Une latrine qui vide fait a fait
* Puante odeur qui nous terniſt deffait
* Se lendurons iamais ne ceſſera
* De nous meurtrir/puis en fin ceſſera
* Noſtre nobleſſe tant quon nen tiẽdra cõpte
* Pourtant mes freres notez/notez ce cõpte
* ﻿¶Les mains parlent
* ¶Nous ſõmes les mains qui cherchõs la mẽgeaille
* Pour ceſt infect tout remply de lauaille
* Et ſi ne puys a la fin laſſouuir
* Des le matin il faut que ie travaille
* De ma peine ne luy chault vne maille
* Ie ne ſcay point comme on en peuſt cheuir
* Fors ſeullement quil nous en fault fouyr
* Et le laiſſer comme vng abhominable
* Digne de mort par iuſĩcz dampnable
* ¶Las mes amps noſtre corps eſt deſtruit
* Mes os ſe deulẽt q̃ maynẽt noyſe & bruyct
* Tous les mẽbres du corps rõpt & mutille/
* mes paoures vaines aurõt moulu & cuyt
* Se ce temps dure/car la vertu ſenfuyt
* La voulente ſe flachit & vacille
* Pour vng retraict infame/ſale/& vile
* Fault il meurdrir ſi precieux ioyaulx
* De lendurer viendront dix mil maulx
* ¶Il me contraind ſouuent de deſrober
* Et ſi ne veult iamais dung lieu hober
* Et ne conuient rauir ce que ie treuue
* Menaſſer lung/ou parler de robert
* Rire/gauldir/ioncher/flatter gobert
* A chaſcũe heure pour luy fault q̃ meſpreue
* Et ſil a froid/ſe ie puys ie le cœuure
* Mais tant ya de ce me puys vanter
* Ien fais par trop pour ce ſac cõtenter
* ¶Iuſques au ſoir ie ne ceſſe douurer
* Pour ce mauldit aſſez le puys prouuer
* Ce q̃ ie gaigne il deſtruit & enſache
* Se indigent eſt ne me oſeroye trouer
* Par devãt luy iayme mieulx oeufz couuer
* Que deſtre plus ſubiect a telle taſche
* Ie congnois bien que autremẽt il ne tache
* Qua nous deſtruire on boit ſans varier
* Touſiours eſt preſt a nous contrarier
* ¶Ie le craindz tant que noſz dire pic
* Pour luy rauis & ab hac et ab hic
* Car ſil neſt plain ie nay point de repos
* Ie trompe lung lautre ie prendz au bric
* Soit de trauers ou de crac ou de cric
* Riens ne meſchappe ſil me vient a ꝓpos :
* Pource ie dy mes amis mes ſupotz
* Sur luy conuient mettre prouiſion
* Ou nous ſommes tous a perdition.
* ¶Ce papelard il ha deux gaudiſſeurs
* Auecques luy qui ſont grans rauiſſeurs
* De tous les biens que ie puys amaſſer
* Ie nentendz point ſilz ſont ſes ſeruiteurs
* Ses officiers ou ſes redebiteurs
* Mais non obſtant veullent tout embraſſer
* Lung eſt le gouſt eſt qui me fait tracaſſer
* De ca de la tant que tout meſtourdiſt
* Lautre eſt la gueule qui tout biẽ engloutiſt
* ¶Ces deux mignõs noꝰ tiẽnẽt a maĩ forte
* Premier le gouſt eſt qui garde la porte
* Et veult ſcauoir qui entre la dedens
* Sur terre na choſe quon ny apporte
* Pain : vi : poiſſõ : chair viue freſche & morte
* Somme toute tout paſſe par les dentz
* Dea ſi eſtions encores pretendans
* Den acquerir quelque proffit ou grace
* Mais nẽny nõ : car touſiours noꝰ menace.
* ¶Se le gouſt ſent quelque bonne viande
* Soiſve : doulce : ſauuoureuſe & friande
* Il la incorpore & lenuoye a la gueulle
* Qui lengloutiſt ſans faire aultre demãde
* En lenſaichant comme pain de prebende
* Nya de nous celluy qui ne ſen deulle
* Car nous nauons vne eſtincelle ſeulle
* Daulcun prouffit de ſeruir telz coquars
* Qui noꝰ lardent & noꝰ gectẽt leurs brocars
* ¶Labourer fault au long de la ſepmayne
* Et trauailler endurant griefue peine :
* Pour rembourrer ce vil panneau fourre
* Euſſe cent francz de rentre ou en domayne :
* Si fault il bien q̃ ce grãd gouffre amayne
* Tout mon vaillãt tãt quil ſoit rembourre
* Si poure na : fuſt du pleſſis bourre
* Qui naimaſt mieulx eſtre a perdition
* Que deſtre plus en la ſubiection.
* ¶Quãt il eſt ſaoul il fait a nous la nicque
* Quãt il eſt vuyde chaſcũ de nous il picque :
* Conſiderõs le dãger ou nous ſommes
* Rien namaſſõs qui nentre en la boutique.
* Ie croy quil ſoit pire que vng hereticque
* De nous ne tient conte vallant deux pommes
* Quant eſt que nous nous ſommes tous preudhommes
* Donc ne nous doibt ainſy villipender
* Sur nous crier et touſiours demander
* ¶Pourtant mes freres ie ſuis doppinion
* Que nous faſſons tous par bonne vniõ
* Enſemblement vng edict/vng accord
* Que chaſcun plus ne face mention
* De ce trepier et pour concluſion
* De nous naura quil le vueille nourrir
* ﻿La fin des mains
* ﻿¶Les piedz parlent
* ¶Les piedz ie ſuis qui ſoubſtiẽ ceſte dare
* Ceſt ort bouchiere qui me crie hue/& hare
* Pour ſoy rẽplir ie ne puis bien cõprẽdre
* Dõt cecy vient point ne cõgnois la tare
* Courir me fait touſiours ſãs dire gare
* Ie ne ſcay plꝰ ꝑ quel bout ie doybs prẽdre
* Pource il me sẽble q̃ noꝰ debuõs entẽdre
* A noſtre cas & mieulx a mort ſe offrir
* q̃ noꝰ ſoubzmetre a tãt de maulx ſouffrir
* ¶Courir me fault de iour de nuit ſãs ceſſe
* Ien abbatz lung lautre ie foulle & preſſe
* Pour rẽbourrer ce bourſouffle vaiſſeau
* Plus toſt iray iouer que ouyr la meſſe
* De dieu ne tiens non plus que deeſſe
* Mais q̃ auoir puiſſe q̃lq̃ friãt morceau
* Or neſt il vieil enfant ou iouuenceau
* Qui ne ſoit tout mine par ce caribde
* Las grand dommage ceſt quõ ne le lapide
* ¶Iouer conuient a tous ieux a la paulme
* De nuict au guet & coucher ſur le chaulme.
* De iours aller aux feſtes & marchez
* Fouler les bledz de Martin & Guillaume
* Et luy oſter : robbe : iacquete heaulme :
* En le chaſſant : diſant : deuant marchez
* Onc on ne dit auoir tant de meſchieſz
* Com nous auons pour ce canal pourry
* Qui de nous eſt ſubſtente & nourry.
* ¶Puis le matin la cuyſine ne ceſſe
* Iuſques au ſoir en douleur & deſtreſſe
* Pour preparer le deſir de la trippe
* Se lheure paſſen il criera queſſe queſſe
* Ceſt trop tarde : viſez en quelle angoiſſe
* Il nous meurtriſt & ſi nous fait la lippe
* Rien neſꝑgne Iehã : Gaultier : ne phelippe
* A brief parler ceſt vng nabuſardan
* Prince des queux de tous les filz Adam
* ¶Ie ſuys cõtraind ſouuẽ daler piez nudz
* Cõme deſchaulx. Car ſouliers nay ie nulz
* Montez en hay : & puys en bas deſcendre
* Ie fais des ſaulx mygnons druz & menuz
* Aulcuneſſoy ien fais de bien cornuz
* Pour la prebende a ce poucif rẽdre
* Soit dur ſoit tendre ſans nul proffit p̃tẽdre
* Tendre conuient touſiours a le remplir
* Ie ne puis plus ſon vouloir accomplir
* ¶Ceſt caribdis gouffre diniquite
* De vilite comble dauſterite
* Vng creux puant ou nya ſons ne riue
* Ou vng ſirtes plain de captiuite
* Dumidite & de turgidite
* Bieneuruex eſt qui en ce trou narriue
* Rien ne nous ſert & contre nous eſtrue
* Avoir luy fault toute felicite
* Et demourons en grand mandicite
* ¶Par luy ne vient certes que detriment
* Grief encombrier auec empeſchement
* Nya membre qui par luy ne define
* Puys la vertu qui peu a peu ſe affine
* Tant quelle dechet & na plus de puiſſance
* O que de mal il nous faict en ſubſtance
* ¶Et pour ce frere il nous fault aduiſer
* Par quel moyen ſera ſuppedite
* Ce gouffre infect qui nous vient atiſer
* Deſtruire tous : rompre : caſſer : briſer
* Comme ſes ſerfs plains de captiuite
* Vous ſcauez bien quil na auctorite
* Par deſſus nous le gros dune noyſette
* De le ſeruir ie luy romps la buſchette
* ﻿Lacteur
* ¶Quãt toꝰ les mẽbre eurẽy biẽ ſermõne
* Deſſus le ventre meſdit & blaſonne
* La langue apres commence a proferer
* Des motz diuers comme ſil euſt tonne
* Criant tout hault donc ie fus eſtonne
* De ainſi ouyr luy dire & referer
* Et pour le cas en brief vous declairer
* Elle commenca a clamiter & dire :
* Ne plus ne moins que iay voulu eſcrire
* Perſeurant touſiours an ſes recorsz
* Elle animoit tous ſes autres conſors
* contre le ventre pour venir au deſſus
* De ſon deſir en ſemant les diſcors
* Moyennant ce que tous par bons acors
* Ilz feroient tous de le ſervir reffus
* Quand iecoutay ſes motz fus ſi confus
* Que ne ſcavoye ſe ieſtoye mort ou vif
* Adonc ainſi commenca ſon eſtrif
* ﻿La langue parle
* ¶O mes amys mes compians cordiaux
* Mes ſinguliers confrères ſpeciaulx
* Bien aiſe ie ſuis de vous veoir dũg acord
* Contre ce vẽtre ꝗ nous fait tãt de maulx
* Ie vous ſupply ſoyons bons & loyaulx
* Et luy monſtrons quil a enuers noꝰ tort
* Il eſt licite de repeller le fort
* Par force car la raiſon ſi le dit
* Pource doncques eſcoutez mon edict.
* ¶De malz fouldre de tempeſte et doraige
* De feu gregoys de chault mal/et de rage
* De fieure quarte pour ſon dos aguiſer
* De quaque ſangue/et perir en naufrage
* De iamais neſtre paiſible en mariage
* De tous les maulx quon pourroit abuiſer
* Soyent maulditz ſans nul en excuſer
* Qui ſeruiront iamais ce garnement
* Voire & dampnez perpetuellement.
* ¶Labeur ſans fin a qui ne le fuyra
* Peine et tourment qui plus le ſeruira
* Honteuſement mourir en douleur puiſſe
* Et qui plaiſir deſormais luy fera
* Touſiours douleur ait qui ne ceſſera
* Au fons dung puys en foſſe ou lac periſſe
* De ſon bon ſens incontinent hors yſſe
* Courant les rues comme enraige ou fol
* Ou dune hard ſoit pendu par le col
* ¶Ses mẽbres ſoyẽt rẽplys de malegoute
* De trenchoyſons ou colicque ſe boute
* De griefue toux paſſion de poitrine
* De mal de reims ou ſoit grauelle toute
* De flux de ventre qui coule goutte a goutte
* Qui point ne peut guerir par medicine
* Qui plus vouldra ſervir ceſte latrine
* Toutes douleurs il puiſſe recepuoir
* Sans nullement gueriſon en auoir
* ¶Boiteux boſſu il puiſſe deuenir
* A male fin viſtement paruenir
* Qui ſeruira plus ce beliſtrien
* Le feu ardant empoigner & tenir
* Et en malheur touſiours ſoy maintenir
* Qui pour ce trou beſongnera plus rien
* Iamais ne puiſſe auoir honneur ne bien
* Qui ne vienne a ſon grand detriment
* Iuſques a mourir voire eternellement
* ¶Borgne & aueugle incõtinẽt puyſſe eſtre
* Qui luy donra viande pour repaiſtre
* Muet & ſourd auſſi pareillement
* Ou par le col pendu a vng cheueſtre
* A ſon ſoilier : a ſon huys ou feneſtre
* Eſtre eſtrangle des loups ſemblablement
* Et cheoir deſſus vng agil ferrement
* Tant quil ſe fende les membres & le corps
* Qui plus ſera de ce panſu recors
* ¶Deſſus luy puiſſe cheoir la neige & gelee
* Et le verglatz bruyne deaue meſlee
* Et vent de biſe ou gift toute froidure
* Courir tout nud deſſoubz vne greſlee
* Trẽbler touſiours tãt quelle en ſoit allee
* Et tout mal temps ſans q̃lq̃ fin luy dure
* Et clicqueter les dens ſans nulle meſure
* Eſtre touſiours en broillaz & en gyure
* Cil qui iamais vouldra a ce vieil ſac ſuiure.
* ¶Eſtre puiſſe il ſpleneticque/ydropicque
* Aſmaſticque/ptiſicque/frenetique
* Epileticque/touſiours maladieux
* Fantaſticque/eticque/ſquinantique
* Paralitique/pleurecticque/artetique
* Yctericque/auec le mal des yeulx
* Douleur de dẽs ait touſiours en toꝰ lieux
* Qui plus de luy fera dit ne parolle
* Et en la fin ait la groſſe verolle.
* ¶Il soit de Dieu anathematiſe
* Et en enfer bruſle et attiſe
* Qui ſeruira plus celle triperie
* Et puiſſe auaoir chaſcun membre briſe
* Froiſſe caſſe comme vng fol deſpriſe
* Et quen la fin ſa vie ſoit perie
* De tous honneurs ſa face ſoit tarie
* En griefz toumens ſes iours puiſſe il finir
* Ceſt ma ſentence vueillez la tous tenir.
* ﻿Lacteur.
* ¶Ainſi la langue les aultres mẽbres anyme :
* Cõtre le ventre impoſant ſur luy crime
* Et les inſtruict a faire reſiſtence
* Par ſon quaquet et ſans en faire frime
* Ont tous iure par la vertu ſublime
* Quilz deſtruyront ſa force et ſa puiſſance
* Le pact ont faict et ont iecte ſentence
* Ce poure ventre eſt de tous delaiſſe
* Affin quil ſoit de par eulx rabaiſſe
* ¶Lors toꝰ les mẽbres ſe ſõt voulu retraire
* De beſongner ſans quelque choſe faire
* Ilz ne font rien comme ſilz fuſſent mortz
* La bouche eſt mute de parler ſe veult tayre
* Et les oreilles ne oyent plus crier ne braire
* Les yeulx ſont clos de rien ne ſont recordz
* Les maĩs plꝰ neuurẽt po$^2$ eux ne po$^2$ le corps
* Les piedz ne bougẽt courir ne veult plus
* Sõme ilz font tous cõme mortz ou parclus
* ¶La lãgue eſt begue plꝰ elle ne veult parler
* Et les piedz ceſſent de courir & aler
* Les maĩs ſont laſches & ne veulẽt riẽ faire
* Puys les oreilles ne oyent chanter ne baler
* Le nez ne ſent choſe pour aualer
* De odorer plus il ſeſt voulu retraire
* Les yeulx ſe dormẽ chñ ſeſt voulu taire
* Sans dire mot comme tous endormis
* Se tout bien faire ilz ſont du tout remys.
* ¶Le premier iour ſe paſſe doulcement
* Sans eſmouvoir au faire aulcunement
* Myne ou ſemblant quon peuſt apperceuoir
* Le ſecond iour la gueule nullement
* Ne ſe veult taire : mais crie rudement
* En gargouillãt pour la mangeaille auoir
* Le ventre bruyct : ce pouuez bien ſcauoir
* Car plus eſt creux que vne vieille vielle :
* Le gouſt appete la viande nouuelle.
* ¶Au tiers iour furẽt les mẽbres en tel poit
* Pour la famine qui picque/mord & poingt
* Que de faict furent tellement amaigris
* Et ſi deffaitz que pres ilz ſont du point
* Pour expirer : car vertu ny eſt point
* Par quoy ſont plus laſches & achagris
* Il ne leur chault ne de vert ne de gris
* A grant peine ſe peuuent ſoubſtenir
* Pour leur ſerment touſiours entretenir
* ¶dedẽs ce corps ſont toꝰ encõbremens
* Toutes douleurs/pleurs & gemiſſemẽs
* Afflictions griefue ſoif & famine
* Les mẽbres ſont en merueilleux tourm̃ s
* Considerez ie vous prie ſe ie mens
* Et vous direz que pas ne le deuine
* A brief parler force eſt que en brief termine
* Ilz ſoiẽt tous mors ſilz nõt aucũ ſecours
* Car la famĩe leur fera leurs iours cours
* ¶Tout eſt malade chaſcũ ſe descõforte
* Le ventre bruit a qui rien on napporte
* Chaſcun ſe deult ce neſt pas de merueille
* Gemiſſemens y ſont de belle ſorte
* Auec douleur qua pres que tout nauorte
* Ceſt grant pitye et choſe nompareille
* Le corps ſen va par fain qui le trauaille
* En luy na plus puiſſance ne vigueur
* Onc on ne vit faire telle rigueur
* ¶La teſte deult et les mains ſõt malades
* Les piedz ſont latz plus ne font de gãbades
* La face eſt pale la poictrine ſouſpire
* La bouche eſt cloſe parolles luy ſont fades
* Les yeulx/le nes/ne ſont mignõ ne fades
* Ne les oreilles touſiours il leur empire
* A grant peine la langue ſi reſpire
* Mais neantmoins balbuciant commence
* Soy ꝑforcãt dire telle loquẽce
* ﻿La langue
* ¶Que faiſons nous en riens ne proffitons
* Tant plus viuons et plus decrepitons
* Mes chers freres ne ſcay dõt il procede
* Tout nr̃e fait ne vault mys deux boutõs
* Ie ne ſcay plus certes ou nous boutons
* Tout eſt perdu ſe ny mettons remede
* Noſtre douleur toutes autres excede
* Somme il nous fault en brief noz iours finer
* Dont cecy vient ne puis ymaginer
* ¶Ie ſens grant mal la cause ie lignore
* Mais ie congnoys que le corps eſt frelore
* A ceſte foys tous mourir nous conuient
* Pis nous aurons ſe le ſouffrõs encore
* Noſtre ventre ceſt encombrement viẽ
* Qui noꝰ pourchaſſe ceſte griefue laidure
* Ce detriment et ceſte infecte iniure
* ¶Il noꝰ vault mieulx po$^2$ ſcauoir la naiſſance
* De nr̃e mal/parler a ceſte pance
* Que de mourir ſi miſerablement
* Pourtant ie vueil tout en voſtre preſence
* Luy demander qui ne met pourueance
* Pour nous reſſouldre et luy pareillement
* A quoy il tient ne a qui ne comment
* Par ce moyen ſcaurons la verite
* De noſtre mal et grant aduerſite/
* ¶Parler ie vueil a luy certes ie gaige
* Que dautre ne yſt ceſte mauldite rage
* Que nous ſouffrons certes ie lappercoy
* Ceſt vne choſe que ie treuue ſauuaige
* De noſtre frere qui nous fait ceſt oultrage
* Chaſcun y doibt bien penſer en droict ſoy
* O vous mes freres il cele par ma foy
* La cauſe qui en ce point nous eſtraint.
* De plus en plus & touſiours nous contraind.
* ﻿Lacteur
* ¶La langue adonc au ventre ſadreſſa
* Qui de parler vng petit ſe preſſa
* Pour enquerir de ce mal la racine
* Tout foiblement de dire ſauanca
* Aulcuns propos leſquelz elle commẽca
* Rien ny valoit le demõstrer par ſigne
* Mais néãtmoins les motz ie vous aſſigne
* Quelle profera eſcoutez la ſubſtance
* Car en lysãt verrez la cõſequẽce.
* ¶Vien ca ventre eſcoute mes complains
* Qui de douleur ſont certes ſi treſplains
* Que ne puys plus le fardeau ſouſtenir
* Ie nay pas tord ſe de toy ie me plains
* Que on ne vit en montaignes ne plains
* Si hydeux fait ne tel cas aduenir
* Tes parentz ſõmes tu noꝰ doibs ſubuenir
* Tes citoyens couſins freres germains
* Et noꝰ meurtris ꝑ tes faictz inhumains :
* ¶A brief parler tu es noſtre ennemy
* Car enuers nous ne te monſtre amy
* Meurtrir ſes freres : ceſte choſe repugne
* Tu nous delaiſſes comme tout endormy
* De toy nauons ne confort ne demy
* Ayde ou prouffiſt : mais que toute rancune
* Pourroys tu point dõner reſponce aulcune
* Pourquoys ce fais : ne pour quelle achoyſon
* Allegue au moins quelque bonne rayson :
* ¶Tu noꝰ deſtruitz auſſi biẽ plaĩ q̃ vuide
* Et nous enerues certaynement ie cuyde.
* Que tu ne taſches q̃ a du tout noꝰ deffaire
* Il y pert bien tu veulx eſtre homicide
* De tous tes freres que ny metz tu remyde
* Incontinent/ceſt toy qui le doibs faire
* Ie te prie conſidere laffaire
* Et ayes honte ainſi nous mal mener
* Et nous vueilles aultrement gouuerner.
* ¶Quãt tu as plain & que la peau te tire
* Tu noꝰ faitz laches : & portõs grief martire
* Tant ſommes graues peſans & endormis
* Se tu es vuide ceſt encore du pire
* Car tu grumelles/lung crie lautre ſouſpire
* De faire biẽ chaſcun eſt tout remis
* Et touteffoys tu es noſtre commis
* Pour ſubuenir a noz neceſſitez
* Oſte nous donc de noz captiuitez
* ¶Il te conuient avoir de nous pitie
* Et delaiſſer la grande inimitie
* Et mal talent que contre nous procures
* Noublie pas lancienne amytie
* Que freres ont quant ont le cueur haitie/
* Et comme bon de ce grief mal nous cures
* A vng brief mot les choſes ſeront dures
* Se plus tenoyent/doncques pr conſidere
* La pourete de nous & la miſere.
* ¶Ne ſeuffres pas que toy ne ton lignaige/
* Ton propre ſang endure ce brouillaige
* Car ſe ſeroit a toy villain reproche
* Oſter nous peulz du dangereulx paſſaige
* Auquel nous ſommes/regarde quel dommaige
* Se par ta faute la mort toꝰ noꝰ accroche
* Certaynemẽt ie cõgnois q̃lle approche
* Et nous veult prẽdre : exempt tu nen ſeras
* Pource dõcques garde q̃ tu feras.
* ﻿Lacteur
* ¶La langue lors ne peut plus mot ſonner
* Force luy fut laiſſer le ſermonner
* Tant ſa vertu eſtoit foible et debile
* Le ventre adonc voulut araiſonner
* Elle & les membres/et chaſcun blaſõner
* Leur reſpondãt des choſes plus de mille
* En ſon parler bien ſe monſtra habille
* Les reprenant de leur fole entreprinſe
* Liſez ces motz voꝰ verrez la cõprĩſe
* ﻿Le ventre
* ¶O vous mes freres iay ouy les tencons
* De la langue enſemble voz blaſons
* Que contre moy auez voulu conclure
* Bien peu me chault certes voz dictons
* Tous voz quaquetz ne priſe deux boutons
* Patiemment iay porte ceſte iniure
* Ie me ſuis teu/mais certes ie vous iure
* Vous auez tort de me redarguer
* Me tempeſter et deſſus moy huer
* ¶La langue ceſt vne piece friquette
* Tant legierete/ſi molette/ et tendrette
* A tous endroitz elle plie ou elle veult
* Souuenteffois ſans rayſon elle caquette
* De dire mal plus toſt que bien eſt preſte
* Puis dũg puis daultre/toꝰ ꝓpoz elle acceult
* Par ſon venin vng chaſcun de nous veult
* Vous le voyez ce neſt rien de nouueau
* Langue tu es vng dangereulx morceau
* ¶On voit ſouuent dune ſeule eſtincelle
* Bruſler chaſteaulx/villes/tours/& tourelle
* Deſtruyre tant/las on ne ſcait combien
* Langue/langue/ie croy que tu es telle
* Car de nyant alumes la chandelle
* Dont ſont bruſlez pluſieurs hõmes de bien
* Dedens ta forge iamais neſpargnes rien
* De tous viuans tu ioues a la pelotte
* Ceſt grand danger dune langue ſi ſotte
* ¶Tu ne ceſſes de ſemer les diſcordes
* Noiſes tẽcõs debatz touſiours recordes
* Ce teſt tout vng mais que tu te demaines
* Tu metz en noiſe les vngs puis les acordes
* Nya celluy que tu ne pinces ou mordes
* Toꝰ les viuans a ton vouloir tu maynes
* Ceſt ton plaiſir que de dire fredaynes
* De faire mal iamais tu nez oyſeuſe
* Langue langue tu es tres dangereuſe
* ¶Bouce tu es de deux bonnes clotures
* Les leures ſont qui en font les bordeures
* Ceſt de ton fort la premiere auantgarde
* Et puys les dentz qui ſont fermes & dures
* Mais ce ny vault : tu fais les ouvertures
* A ton playſir ſans point y prendre garde
* Or conſidere en toy meſmes & regarde
* Se tu ne doybt viſer premierement
* Pourquoy tu ꝑles : de quoy : q̃ãt : & cõment.
* ¶Ne vueilles plus ainſi la langue croire
* Mes bons amys : car la choſe eſt notoire
* Que mis elle a entre nous grand discord
* Par ſon babil elle vous a fait accroire
* Que ie ſuis maiſtre vr̃e ennemy mortoire
* Voſtre ſeigneur & conſpirez ma mort
* Certes mes freres voꝰ auez biẽ grãt tord :
* Car ie voꝰ ſers : vous aime : & voꝰ honnore
* Et mieulx ſeroye ſe ie pouoye encore.
* ¶Vous ſcavez bien qui parle par raiſon
* Doybt eſtre ouy en chaſcune ſaison
* Et ſon propos clairement entendu
* Auſſi qui narre quelque fille achoiſon
* Qui ne prouffite aux champs ne a la maiſon
* De leſcouter ce neſt que temps perdu
* Pource ie vueil quant eſt au reſidu
* Dire deux motz a tous en general
* Se leſcoutez ne vous doibt faire mal
* ¶Quant nature de la maſſe terreſtre
* Nous procrea ; puis apres noꝰ fiſt naiſtre
* En nous donnant telle forme & figure
* Que noꝰ auõs point ne me fiſt le maiſtre :
* Mais nous lya & ioignit en vng maiſtre :
* Dedẽs vng corps ſans quelconque briſure
* La choſe eſt donc bien repugnante & dure
* De noꝰ deſioĩdre : car noꝰ ſõmes tous vng :
* Rien nous nauons qui ne ſoit en commun.
* ¶Nature apres a doue dune office
* Chaſcun de nous ſelon quil eſt propice
* A toy la langue ſauourer & parler
* Aux yeulx a veoir qui eſt beau benefice
* Au nez ſentir odeurs/ſouefue eſpice
* Aux oreilles/oir : rire : & galer
* Aux mains ouurer : aux piedz courir aler
* Et moy ie ſuys mis en voſtre ſeruice
* Voſtre ſouillon cuiſinier & nouice
* ¶Contraĩd ie ſuys voſtre viande prẽdre
* De labiller point ne me fault apprendre
* Ie la prepare : puys la vous distribue
* Nya celuy de vous ſoit grand ou mendre
* Qui nait grãt tort d me vouloir reprẽdre
* Car ie vous ſers a moy rien nattribue :
* Mais a chaſcun de vous ie contribue
* Et luy envoye ce qui luy appartient
* Qui en vertu & ſante vous maintient
* ¶Se me donner : incontinent le prendz
* Ie le digere/& puys ie vous le rendz
* Quãt il eſt cuyt au moins mal ie puys
* Pour moy petit ou rien ie nen retiens
* Que ſeulement lordure & le fiens
* Que ie metz hors par lung de mes conduys
* Somme toute voſtre ſeruiteur ſuys
* Nompas le maiſtre/or considerez bien
* Si ie dys vray/car ie ne metz de rien
* ¶Aulcuneffoys recoy tant de viande
* Que mẽuoyer ꝗl fault q̃ la vous rende
* Toute bruſlee indigeſte & pourrye
* Parquoy ſouuẽt noꝰ viẽt maladie grande :
* Pour la guerir le medecin on mande
* Qui nous baillera grande appoticairie
* Herbes : racine.drogues dalexandrye.
* Et nous fera tant de peyne endurer
* Pour noſtre mal guerir toſt & curer
* ¶Par voz axcez il en vient ſquinancie
* Replexion : colicque : ydropiſie
* Douleur des reĩ : grauelle : & telz bagaiges :
* Mal de coſte : de teſte : appoplexie
* Flux epatic.douleur a la veſſie
* Prenez y garde voire a peu de lãgaiges
* Que gaygnez vous a faire telz oultraiges
* Qui cauſes ſont dabbreger voz iours
* Par maladie qui vous dure touſiours
* ¶De rien ne prendre.il vient toute triſteſſe
* Auec douleur ; laſchete & foybleſſe
* La face pale : la peau toute ridee
* Ennuy chagrin : deffaulte de lyeſſe
* Dãger de mort ꝗ le cueur moult fort preſſe
* Langueur partout & la teſte vuidee
* Se la matiere eſtoit bien decidee
* On trouueroit que pluſieurs gentz de bien
* Sont expirez : car ilz ne prenoyent rien
* ¶Den prendre trop ſouuẽt la peau me tire
* Ien ſuys enfle & porte grief martire
* Ie ne ſcay pas par quel bout iẽ doy prendre
* Honte ie nay de le vous dire
* Car greue ſuys : & ſouuent ay du pire
* Par voz oultraiges a bien le cas cõprẽdre
* Pourtãt mes freres voꝰ debuez toꝰ entẽdre
* A voſtre cas/& y mettre tel ordre
* Que deſſus vous on ne trouve que ordre.
* ¶le plus certain eſt vivre ſobrement
* Sans faire excez prendre ſon nutriment
* Car trop en prendre ſouuẽt griefue nature
* Qui trop petit auſſi pareillement
* Mais de moyen on vit ioyeuſement
* Sain & alaigre ſans quelque corrompure
* Auſſi eſt lame legiere/nette/& pure
* Mieulx diſposee/ioyeuſe/& plus cappable
* Pour acquerir la gloire pardurable
* ¶Vous ne pouez eſtre nourris du vent
* Et ſi voulez tous repaiſtre ſouuent
* Pour ſouſtenir voſtre meſchante vye
* Parquoy conuient doncques doreſnavant
* Que mapportez pour cuiſiner deuant
* La viande dont vous aurez enuye
* La voulente de vous neſt aſſouuie
* Des le matin voir soleil levant
* Iusſques au ſoir/ce ſuis ie bien ſcavant.
* ¶Pourtãt mes freres dõnez moy ꝑ raiſõ
* Selon le temps & auſſi la ſaiſon
* Choſe ꝑ quoy voꝰ puiſſez treſbien viure
* Sobriete ſoit en voſtre maiſon
* Et vous aurez de tous biens a foiſon
* Gloutonnye iamais ne devez ſuyure
* Chaſcun de vous ſuffiſance me liure
* Et auſurplus ie vous ſerviray bien
* Les bieneurez ont tenu le moyen.
* ¶Iadis fiſte confederation
* Vne aliance vne conuention
* Enſembleement & comme irreuocable
* Encontre moy par adiuration
* Je men ſuys teu ſans faire mention
* Car voſtre edict eſtoit trop execrable
* Ceſt vne chose ſuſpecte & reprouchable
* Que de iurer & faire telz ſermentz
* Par leſq̃lz viẽt au corps grandz detrimẽtz
* ¶Donc les amis laiſſez toꝰ voz contens
* Et voz debatz/car certes il eſt temps
* Chaſcun de vous commence ſon meſtier
* Deſpeſchez vous/car a ce que ientens
* Beſoing il eſt pource ſoyez contens
* Dy prendre garde vous en auez meſtier
* Pas ne viurez encore vng iour entier
* Se ne rompez voſtre treſfole edict
* Qui le tiendroit de bien ſeroit mauldict.
* ¶Leuez vous toſt a cop il en eſt heure
* Ceſt trop dormy chaſcun de vous labeure :
* Ou aultrement la mort ſaporochera
* Parquoy fauldra que chaſcun de voꝰ meure
* Grant honte ceſt faire tant de demeure
* Voſtre pareſſe noſtre corps deffera
* La vie ſen fouyt en brief nous laiſſera
* Ie le ſens bien vous le pouez ſcauoir
* Pour voꝰ nourrir chaſcun face deuoir.
* ﻿Lacteur
* ¶A ces parolles les membres tous enſemble
* Eurent telle paour ainſi comme il ſemble
* Que bien cuydoyent a ce coup expirer
* Lung ſe debat : lautre fremit & tremble
* Mains neãtmoins chaſcun viures aſſẽble :
* Penſe quilz peuſſent bien ſouppirer
* Grand doubte auoient encores dempirer
* Parquoy reprĩdrẽt grãt cueur vertu & force
* Pour a ce vẽtre p̃parer quelque amorſe
* ¶Incontinent & les piedz de courir
* Les mains ouurer pour le ventre nourrir :
* Chaſcun beſongne chaſcun fait son debuoir
* Les yeulx regardẽt pour le corps ſecourir
* Et le nez ſent doubte auaoit de mourir
* Et les oreilles ſe euurent & veulent ſcauoir
* Il ne leur chault mais quilz peuſſent auoir
* Quelque bon metz pour donner la paſture
* A ce creux ventre dõt viẽt leur nourriture.
* ¶Les membres ont ſi bien diligente
* Quen peu de temps ont recouuert ſante
* Et commencement a eſtre vigoureux
* Incontinẽt quilz eurent preſente
* Au ventre viures : le corps fut ſubſtente
* Et fut mis hors du danger doloreux
* Ou il eſtoit moult triſte & langoreux
* Dont ioyeux furent & enſemble remitz
* Qui par auant eſtoyent grandz ennemys.
* ¶Ie meſueillay peſant & eſtourdy
* Mais neantmoins peu a peu ſourdy
* Et empoignay mon papier : ancre : & plume :
* Pour rediger les motz que ie vous dy
* Ay lendemain certes point nattendy
* Quand fer eſt chaud on le bat sur lenclume
* O vous lyſans corrigez ce volume
* Des motz ya mal couchez vng mynot
* Et ꝑdõnnez a moy poure Iehãnot.
On connaît trois anciennes éditions, sans date, de la Guerre et le débat de la langue, les membres et le ventre ; 1$^o$. L’édition imprimée à Lyon, par Jaques Moderne, in-4$^o$, citée par Du Verdier (Bibliothèque françoise, Paris, 1773, tome II, page 325), qui attribue cette pièce à Jean d’Abundance ; 2$^o$. l’édition indiquée par l’abbé Goujet (Bibliothèque françoise, tome X, page 448), petit in-4$^o$ de 18 feuillets, goth., à Paris, chez Jehan Trepperel ; et enfin celle qui a servi à la présente réimpression, petit in-4$^o$, gothique, de 18 feuillets, avec des gravures en bois. Au bas du titre de cette dernière on lit : On les vend a Paris en la rue Neuſue Nostre Dame a lenseigne sainct Nicolas.
De nos jours, la Société des bibliophiles français a fait exécuter un fac simile de cette pièce d’après la même édition que nous suivons aujourd’hui ; l’exécution typographique de la nôtre nous est un garant presque certain qu’elle obtiendra la préférence sur ce fac-simile, lors même qu’il serait possible de se le procurer facilement.
Rigoley de Juvigny, dernier éditeur des Bibliothèques françoises de La Croix du Maine et de Du Verdier, ajoute en note au sujet de cette pièce : la fable de La Fontaine serait-elle prise de la Guerre et débat entre la langue, les membres et le ventre, de cet auteur (Jean d’Abundance) ? Nous demandons à notre tour s’il n’est pas plus naturel de penser que le fond de cette pièce a été tiré d’Ésope, et que notre inimitable La Fontaine a sans doute puisé à la même source que le poète du xvie siècle. On peut voir, dans le beau travail publié par M. Robert sur les Fables inédites des xiie xiiie xive siècles, et celles de La Fontaine (livre III, fable II) ceux qui même avant d’Abundance, et pour ne parler que des Français, avaient employé l’apologue d’Ésope.
Achevé d’imprimer le 10 mai 1840, par Crapelet, rue de Vaugirard, n$^o$ 9 ; et se vend à Paris, chez Silvestre, libraire, rue des Bons-Enfants, n$^o$ 30.